Bræðurnir Helgi og Hermann Ingi Hermannssynir . Í kvöld má reikna með miklu fjöri í Fossatúni því þá munu þeir bræður Helgi og Hermann Ingi Hermannssynir stíga þar á stokk og flytja dagskrá sem samanstendur af vinsælum lögum sjöunda áratugarins . Helgi og Hermann eiga rætur sínar í þessari tónlist og hafa flutt hana í áratugi , þar sem þeir eru meðlimir í hljómsveitinni Logum frá Vestmannaeyjum . Hugmyndin að því að þeir bræður slægju saman og flyttu vinsæl sixties lög með kassagíturum er hinsvegar nýleg og Fossatún nýtur frumflutnings þeirra á dagskránni sem þeir hafa sett saman og hefur að geyma lög með Simon og Garfunkel , Bob Dylan , Johnny Cash og fleiri þekktum tónlistarmönnum sjöunda áratugsins . Hermann Ingi var kokkur í Fossatúni sumarið 2006 og hefur síðan oft komið og aðstoðað við eldamennsku . Þannig verður það einnig á laugardaginn næstkomandi . Hann mun sjá um að framreiða dýrindis helgarmatseðil þar sem meðal annars verður boðið upp á innlæris lambasteik , bleikju með pesto og sveppa risotto ásamt fleiri réttum . Tónlistardagskráin hefst kl. 22 , allir eru velkomnir og það er ókeypis inn .